CELEX: 62009TN0323
Language: sk
Date: 2009-08-18 00:00:00
Title: Vec T-323/09: Žaloba podaná 18. augusta 2009 — Komisia/Irish Electricity Generating

24.10.2009   
            
            
               SK
            
            
               Úradný vestník Európskej únie
            
            
               C 256/28
            
         Žaloba podaná 18. augusta 2009 — Komisia/Irish Electricity Generating
   (Vec T-323/09)
   2009/C 256/53
   Jazyk konania: angličtina
   
      Účastníci konania
   
   
      Žalobkyňa: Komisia Európskych spoločenstiev (v zastúpení: A.–M. Rouchaud-Joët, F. Mirza, splnomocnení zástupcovia)
   
      Žalovaný: Irish Electricity Generating Co. Ltd (Waterford, Írsko)
   
      Návrhy žalobkyne
   
   
               —
            
            
               zaviazať žalovaného zaplatiť Komisii Európskych spoločenstiev splatnú sumu vo výške 237 384,31 eur, respektíve istinu vo výške 180 664,70 eur zvýšenú o úroky z omeškania vo výške 56 719,61 eur v úrokovej sadzbe Európskej centrálnej banky + 3,50 % (5,56 %), za obdobie od 25. augusta 2003 do 15. apríla 2009,
            
         
               —
            
            
               zaviazať žalovaného na úhradu sumy 27,52 eur denne, ako úroku od 16. apríla 2009 až do dátumu úplného zaplatenia dlhu a
            
         
               —
            
            
               zaviazať Irish Electricity Generating Co. Ltd na náhradu trov konania.
            
         
      Žalobné dôvody a hlavné tvrdenia
   
   Na základe štvrtého rámcového programu Európskeho spoločenstva pre výskum a technologický vývoj vrátane skúšok v odvetví nejadrovej energie prijala Rada rozhodnutie č. 94/806/ES z 23. novembra 1994 o prijatí osobitného programu pre výskum a technologický vývoj vrátane skúšok v oblasti námorných vied a technológií (1). Článok 5 rozhodnutia poveril Komisiu vypracovaním pracovného programu pokrývajúceho obsah a ciele uvedené v prílohe I rozhodnutia a vyhlásením verejného obstarávania na činnosti, ktoré sa majú uskutočniť na základe tohto pracovného programu.
   Dňa 2. marca 1998 v nadväznosti na verejné obstarávanie bola so žalovaným uzavretá zmluva č. WE/178/97/IEGB (ďalej len „zmluva“) na stavbu veterných elektrární. V zmysle ustanovení tejto zmluvy Komisia súhlasila, že z celkových oprávnených nákladov projektu odhadnutých na 1 531 697 ECU poskytne finančnú pomoc vo výške 40 % schválených oprávnených nákladov, teda v maximálnej výške 612 679 ECU.
   Žalobkyňa však tvrdí, že hoci v období od 6. apríla 1998 do 30. apríla 2001 poskytla žalovanému preddavky vo výške 225 083,79 eur, žalobca zmluvu nevykonal. Okrem toho žalobkyňa tvrdí, že hoci uskutočnila procesné kroky vyžadované na základe zmluvy a rozpočtových pravidiel Spoločenstva (2) na účely stanovenia výšky dlhu a oznámila ho žalovanému, žalovaný nereagoval. Komisia preto listom z 13. decembra 2002 túto zmluvu vypovedala v súlade s článkom 5.3 písm. a) bod 1 jej prílohy II.
   Preto Komisia podala túto žalobu na základe článku 238 ES, ktorou žiada o vrátenie sumy neoprávnene vyplatenej žalobcovi vo výške 180 664,70 eur, zvýšenej o úroky vo výške 5,56 % odo dňa splatnosti dlhu, konkrétne od 24. augusta 2003.
   
      (1)  Rozhodnutie Rady 94/806/ES z 23. novembra 1994 o prijatí osobitného programu pre výskum a technologický vývoj vrátane skúšok v odvetví nejadrovej energie (1994 až 1998) (Ú. v. ES L 334, s. 87).
   
      (2)  Článok 71 nariadenia Rady (ES, Euratom) č. 1605/2002 č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 248, 2002, s. 1) a článok 78 jeho vykonávacieho nariadenia, nariadenia Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (Ú. v. ES L 357, 2002, s. 1; Mim. vyd. 01/004, s. 3).